

DESKRIZZJONI TAL-IMPJIEG



**Uffiċjal tal-Ipprogrammar u tal-Ippjanar (ref VN018)**

**Aġent Temporanju – AST4 – Tul: 5 snin**

L-Impriża Konġunta SESAR stabbilixxiet proċedura ta’ għażla sabiex tistabbilixxi lista ta’ riżerva għall-pożizzjoni ta’ **Uffiċjal tal-Ipprogrammar u tal-Ippjanar (TA – AST4)**. Il-post tax-xogħol huwa fi Brussell, il-Belġju fejn l-Impriża Konġunta SESAR għandha l-kwartieri ġenerali tagħha u fejn jinsab il-post tal-impjieg.

1. **INTRODUZZJONI**
2. **Il-Programm SESAR**

Il-Programm tar-Riċerka u l-Iżvilupp dwar il-Ġestjoni tat-Traffiku bl-Ajru tal-Ajru Uniku Ewropew (“SESAR”) għandu l-għan li jimmodernizza l-ġestjoni tat-Traffiku bl-Ajru (“ATM”) fl-Ewropa u jirrappreżenta l-pilastru teknoloġiku tal-Ajru Uniku Ewropew.

1. **L-Impriża Konġunta SESAR**

Sabiex dan il-programm enormi u ambizzjuż jiġi ġestit b’mod xieraq, inħolqot entità legali skont il-liġi tal-Unjoni Ewropea. L-Impriża Konġunta SESAR (“SJU”), ġiet stabbilita bir-Regolament tal-Kunsill (KE) 219/2007 tas-27 ta’ Frar 2007, ir-Regolamenti kif modifikati mir-Regolament tal-Kunsill (KE) 1361/2008 (ir-Regolament SJU) u kif emendati l-aħħar mir-Regolament tal-Kunsill (UE) 721/2014 tas-16 ta’ Ġunju 2014.

Aktar informazzjoni dwar l-attivitajiet SESAR JU hija disponibbli fuq: [http://www.sesarju.eu.](http://www.sesarju.eu/public/subsite_homepage/homepage.html)

## RESPONSABBILTAJIET EWLENIN

L-Uffiċjal tal-Ippjanar ser ikun taħt is-superviżjoni tal-Kap tal-Kwalità, tal-Ippjanar u tar-Rapportar Korporattivi, li hu għandu jirrapporta għandu.

Ir-responsabbiltajiet ewlenin tal-Uffiċjal tal-Ippjanar għandhom ikunu li:

* Jappoġġja l-attivitajiet ta’ pprogrammar u ta’ ppjanar korporattivi tal-SJU kif stipulat fir-Regolament SJU (li jappoġġja ż-żamma tal-pjan korporattiv, eċċ.). Huwa/hija se jikkontribwixxi/tikkontribwixxi b’mod speċjali għall-abbozzar tad-Dokument Uniku ta’ Programmazzjoni (SPD).
* Jikkontribwixxi b’mod attiv fit-tfassil u ż-żamma tal-perspettiva tal-baġit SPD, iżomm approċċ minn fuq għal isfel, filwaqt li jipprovdi perspettiva kkonsolidata u jiżgura l-kwalità u l-preċiżjoni tad-data fit-tfassil tal-baġit u l-proċess ta’ validazzjoni, f’kollaborazzjoni maż-Żona Finanzjarja SJU.
* Jappoġġja t-tħejjija u t-twettiq tal-proċess ta’ ppjanar intern u l-implimentazzjoni ta’ dak il-proċess fl-SJU.
* Jikkontribwixxi għall-implimentazzjoni effettiva tas-Sistema ta’ Mmaniġġjar tal-Kwalità (QMS) u tas-Sistema ta’ Mmaniġġjar tal-Informazzjoni u tad-Dokumenti (I/DMS) tal-SJU, b’mod partikolari billi jidentifika u jimplimenta miżuri ta’ effiċjenza (għodod, proċeduri) b’rabta mal-baġit u l-ippjanar.
* Jikkontribwixxi għall-attivitajiet ta’ taħriġ u ta’ sensibilizzazzjoni b’rabta maċ-ċiklu tal-ippjanar u tar-rapportar applikabbli għall-SJU.
* Jaġixxi bħala Aġent ta’ Verifika Finanzjarja (FVA) kif meħtieġ u skont ir-Regoli Finanzjarji KE u l-Fluss tax-Xogħol Finanzjarju tal-SJU.
* Iwettaq kompiti addizzjonali kif meħtieġ fl-interessi tas-servizz.

## KRITERJI TA’ ELIĠIBBILTÀ MEĦTIEĠA

Il-kandidati ser jiġu kkunsidrati għall-fażi tal-għażla fuq il-bażi tal-kriterji li ġejjin li jridu jiġu ssodisfati sad-data ta’ għeluq għas-sottomissjoni tal-applikazzjonijiet.

1. **Kwalifiki Minimi Meħtieġa**

Livell ta’ edukazzjoni postsekondarja attestat permezz ta’ diploma;

JEW

Livell ta’ edukazzjoni sekondarja attestat permezz ta’ diploma li tagħti aċċess għall-edukazzjoni postsekondarja, u għall-esperjenza professjonali xierqa ta’ mill-inqas tliet snin.

1. **Esperjenza Professjonali Minima**

Minn tal-inqas **9 snin** ta’ esperjenza professjonali mixhuda bi prova wara l-kisba tal-kwalifiki minimi meħtieġa f’qasam relatat man-natura tar-responsabbiltajiet ewlenin, preferibbilment f’ambjent ta’ riċerka.

1. **Għarfien ta’ Ħiliet Lingwistiċi Minimi Meħtieġa**

Għarfien profond ta’ waħda mil-lingwi tal-Unjoni Ewropea u għarfien sodisfaċenti ta’ lingwa oħra tal-Unjoni Ewropea sal-punt meħtieġ biex ikunu jistgħu jitwettqu d-dmirijiet tal-kandidat, huma obbligatorji.

1. **Barra minn hekk sabiex ikun eliġibbli, il-kandidat irid:**

* Ikun ċittadin ta’ Stat Membru tal-Unjoni Ewropea;
* Ikun issodisfa kull obbligu impost mil-liġijiet dwar is-servizz militari;
* Ikun intitolat għad-drittijiet kollha bħala ċittadin[[1]](#footnote-2);
* Ikun fiżikamentment kapaċi jwettaq id-dmirijiet relatati mal-kariga[[2]](#footnote-3).

## INFORMAZZJONI ADDIZZJONALI

Rekwiżiti oħrajn, dettalji sħaħ tar-rwol, kif ukoll aktar dettalji dwar il-proċess tal-għażla, l-intervista u l-proċess tal-ittestjar jinsabu fil-verżjoni sħiħa tal-avviż tal-post battal li tista’ titniżżel mis-sit web tal-opportunitajiet għall-karrieri tal-SJU: [http://www.sesarju.eu](http://www.sesarju.eu./). L-applikazzjonijiet għandhom jiġu ppreżentati wara l-proċedura deskritta fl-avviż tal-post battal.

Il-kandidat magħżul ser jiġi rreklutat bħala Aġent Temporanju (l-Artikolu 2f, grad AST4) fuq kuntratt inizjali fiss ta’ ħames snin li jista’ jiġġedded.

Aktar informazzjoni dwar id-drittijiet u l-kondizzjonijiet ta’ impjieg tista’ tinstab fid-dokument li ġej:

<http://eur-lex.europa.eu/LexUriServ/LexUriServ.do?uri=CONSLEG:1962R0031:20140101:MT:PDF>

**Id-data tal-għeluq għas-sottomissjoni tal-applikazzjonijiet hija s-16 ta’ April 2018 fil-23:00, ħin ta’ Brussell.**

1. Qabel il-ħatra, il-kandidat li jintgħażel ser jintalab jipprovdi ċertifikat tal-kondotta mill-pulizija li jikkonferma n-nuqqas ta’ kwalunkwe rekord kriminali. [↑](#footnote-ref-2)
2. Qabel il-ħatra, il-kandidat li jintgħażel ser jiġi eżaminat medikament sabiex l-SJU tkun tista’ sserraħ rasha li l-kandidat jissodisfa r-rekwiżiti tal-Artikolu 12(2)(d) tal-Kondizzjonijiet tal-Impjieg Applikabbli għall-Aġenti l-Oħra tal-Komunitajiet Ewropej. [↑](#footnote-ref-3)